|  |
| --- |
| **Krv mogu dati** sve zdrave osobe muškog i ženskog pola od 18 do 65 godina ukoliko zadovoljavaju medicinske uslove i kriterijume nakon laboratorijskog i lekarskog pregleda. Svako ko se dobro oseća i smatra da je zdrav može da dođe na akciju i ponudi dobrovoljno svoju krv. Svaka zdrava osoba ima rezervu krvi koja nije neophodna za uobičajene svakod­nevne aktivnosti i davanjem dela rezerve krvi neće se ugroziti zdravlje. |
| U našoj zemlji, muškarci krv mogu dati na 12 nedelja (3 meseca), a žene na 16 nedelja ili 4 meseca. |
| **Pre davanja krvi**, osobi koja daje krv, preporučuje se uzimanje laganog obroka i dosta tečnosti i potrebno je da bude odmorna. |
| **Posle davanja krvi** svaki davalac treba da se ponaša uobičajeno, kao i pre davanja krvi. Preporuka je da se nakon davanja krvi popije dosta tečnosti. Ishrana i fizičke aktivnosti bi trebalo da budu uobičajene. Ipak, posle davanja krvi u periodu od dva sata ne bi trebalo pušiti cigarete, a pored nezaštićenih opasnih mašina i aparata ne bi trebalo raditi u periodu do šest sati. Osobama koje se profesionalno bave poslovima koji se obavljaju na visini i profesional­nim vozačima tog dana se preporučuje da ne rade. |
| **Svaka uzeta jedinica krvi ispituje** se na krvno-grupnu pripadnost (ABO i Rh), kao i na prisustvo nepoželjnih (iregularnih) antitela, uzročnika bolesti koje se mogu preneti preko krvi (transmisivne bolesti), kao što su: žutica (hepatitis)- tipa B i C, HIV i sifilis. Celokupna služba transfuzije krvi je, po zakonu, obavezna da testira svaku jedinicu krvi |
|  |
| **Krv vredi koliko i život koji je tom krvlju spasen**. Krv, kao i život, nema svoju cenu. S ob­zirom na to da se pribor za uzimanje krvi koristi jednokratno, da se svaka jedinica krvi testira i obrađuje pre upotrebe, priprema za transfuziju krvi je skupa u celom svetu. Takođe, cene reagenasa (hemikalija) neophodnih za testiranje i analize krvi dobrovoljnih davalaca su viso­ke. Cena koja je određena u zdravstvu kao cena krvi jeste, zapravo, samo cena obrade krvi. |
| **Davanje krvi je koristan i human čin** – davanjem krvi omogućavamo lečenje obolelih i po­vređenih, budući da je krv nezamenljiv lek. Pored toga, davaocu je omogućeno da stekne uvid u svoje zdravstveno stanje. Davanjem krvi, ubrzava se cirkulacija i ono deluje stimulativno na ceo organizam, a davaoci krvi se subjektivno osećaju svežije i vedrije. |

|  |
| --- |
| **Osoba može dati do 450 ml krvi** ili trinaesti deo od ukupne količine krvi, koja se nalazi u organizmu. Prosečna odrasla osoba ima oko 70 ml krvi po kilogramu telesne težine. Osoba od 70 kg ima oko 5 do 5,5 litara krvi. Količinu krvi koju dajemo organizam ne registruje kao bilo kakvu promenu. Efekat u organizmu je sličan kao kada dajemo uzorak krvi za laboratorijsku analizu. |
| **Vreme potrebno da se nadoknadi data krv** u organizmu je različito. Za tečni deo krvi po­trebno je trideset minuta, a ćelijski elementi se nadoknađuju u roku od 30 do 60 dana. Krv se u organizmu stvara svakodnevno. Uz uobičajenu ishranu, volumen krvi se nadoknadi za jedan do dva dana. Dnevno se stvori 50 ml nove krvi (300 biliona eritrocita), a isto toliko se i razgradi. Stvaranje krvi u koštanoj srži može da se poveća do šest puta (6 x 50ml = 300 ml dnevno). Neophodno je da između dva davanja protekne tri do četiri meseca, jer se za to vreme potpuno nadoknade i rezerve gvožđa. |
| **Krv se ne može prodati i kupiti** – preporuke Svetske zdravstvene organizacije, Međuna­rodne federacije društava Crvenog krsta i Crvenog polumeseca i postojeći zakoni i propisi u našoj zemlji to ne dozvoljavaju. Po zakonima i propisima naše zemlje, izvoz krvi i lekova koji se prave iz krvi nije dozvoljen, jer je prikupljanje krvi neophodno za redovnu primenu i lečenje bolesnika, kao i za stvaranje zakonski obaveznih rezervi krvi, što predstavlja nacionalni inte­res svake države. |
| **Ubod igle je više neprijatan nego bolan** – krv se daje iz vene u pregibu lakta, gde je ubod igle naj­manje bolan. U odnosu na ukupan značaj i čin davanja, bol je zanemarljiv i trenutan. |
| **Ne stvara se navika zbog davanja krvi**, a davalac koji dolazi ponovo da daruje krv ispunjen je osećajem da je bio koristan i human. |
| **Sigurnost davalaca u službi transfuzije krvi** je potpuna. Visoko stručni i obučeni kadar transfuzioloških službi obezbeđuje maksimalnu sigurnost davaocu. Celokupan pribor za uzi­manje krvi je sterilan, apirogen je (ne sadrži supstance koje izazivaju temperaturu) i koristi se jednokratno i otvara pred samim davaocem tako da davalac krvi nema kontakta ni sa čijom krvlju osim svojom. |
| **Višestruko davanje krvi nije opasno**, ne dovodi do povećanja ili gubljenja telesne težine, ne povećava, niti smanjuje apetit i ne utiče na radnu sposobnost. |